РЕГЛАМЕНТ (ЕС) 2021/2202 НА КОМИСИЯТА

от 9 декември 2021 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ацехиноцил, Bacillus subtilis, щам IAB/BS03, емамектин, флутоланил и имазамокс във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) от флутоланил и имазамокс са определени в приложение II към Регламент (ЕО) № 396/2005. МДГОВ за ацехиноцил и емамектин са определени в част А на приложение III към посочения регламент. По отношение на Bacillus subtilis, щам IAB/BS03, няма специално определени МДГОВ и веществото не е включено в приложение IV към посочения регламент, поради което за него се прилага стойността по подразбиране от 0,01 mg/kg, установена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество ацехиноцил, при цитрусови плодове, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на емамектин такова заявление бе подадено за употребата му при киви и праскови. По отношение на флутоланил такова заявление бе подадено за употребата му при фасул (с шушулки) и артишок/ангинарии/кардун. По отношение на имазамокс такова заявление бе подадено за употребата му при грах (с шушулки), соя, царевица и ориз.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите по оценката бяха изпратени на Комисията.

(5) Европейският орган за безопасност на храните („Органът“) направи оценка на заявленията и на докладите по оценката, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки и ги направи общодостъпни.

(6) По отношение на флутоланил заявителят представи информация, която не беше налична преди това по време на прегледа, извършен в съответствие с член 12 от Регламент (ЕО) № 396/2005. Посочената информация е свързана с изпитванията за наличие на остатъчни количества, методите за анализ, стабилността при съхранение и метаболизма при преживните животни.

(7) По отношение на имазамокс заявителят представи такава информация за изпитванията за наличие на остатъчни количества, методите за анализ и метаболизма на растенията.

(8) В контекста на одобряването на активното вещество Bacillus subtilis, щам IAB/BS03, в обобщеното досие бе включено заявление за МГДОВ в съответствие с член 8, параграф 1, буква ж) от Регламент (ЕО) № 1107/2009 на Европейския парламент и на Съвета (3). Това заявление беше подложено на оценка от съответната държава членка съгласно член 11, параграф 2 от посочения регламент. Органът направи оценка на заявлението и представи заключението си относно партньорския преглед на оценката на риска от употребата на активното вещество като пестицид (4). В посочения документ Органът не можа да стигне до заключение относно оценката на риска за потребителите при прием чрез храната поради липса на част от информацията и бе необходим по-задълбочен анализ от страна на лицата, отговарящи за управлението на риска. Този по-задълбочен анализ беше отразен в доклада от прегледа (5), в който се стига до заключението, че организмът не е патогенен за хората и не се очаква в храните да се появят токсини или токсични метаболити вследствие на употребата на активното вещество. Предвид тези заключения Комисията счита, че веществото Bacillus subtilis, щам IAB/BS03, следва да бъде включено в приложение IV към Регламент (ЕО) № 396/2005.

(9) Въз основа на обоснованите становища и на заключението на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) Поради това Регламент (ЕО) № 396/2005 следва да бъде съответно изменен.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 9 декември 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue level for acequinocyl in citrus fruits (Обосновано становище относно определянето на максимално допустими граници на остатъчни вещества за ацехиноцил в цитрусови плодове). EFSA Journal (Бюлетин на ЕОБХ), 2019; 17(8):5746.

Reasoned opinion on the modification of the existing maximum residue levels for emamectin in kiwi and peaches (Обосновано становище относно изменението на съществуващите максимално допустими граници на остатъчни вещества за емамектин при киви и праскови). EFSA Journal (Бюлетин на ЕОБХ), 2019; 17(5):5710.

Reasoned opinion on the evaluation of confirmatory data following the Article 12 MRL review for flutolanil (Обосновано становище относно оценката на потвърждаващите данни, представени след прегледа по член 12 на МДГОВ за флутоланил). EFSA Journal (Бюлетин на ЕОБХ), 2018; 17(2):5593.

Reasoned opinion on the evaluation of confirmatory data following the Article 12 MRL review for imazamox (Обосновано становище относно оценката на потвърждаващите данни, представени след прегледа по член 12 на МДГОВ за имазамокс). EFSA Journal (Бюлетин на ЕОБХ), 2019; 17(2):5584.

(3) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(4) Conclusion on the peer review of the pesticide risk assessment of the active substance Bacillus subtilis strain IAB/BS03 (Заключение относно партньорския преглед на оценката на риска от употребата на активното вещество Bacillus subtilis, щам IAB/BS03, като пестицид). EFSA Journal (Бюлетин на ЕОБХ), 2018; 16(6):5261.

(5) Review report for the active substance Bacillus subtilis strain IAB/BS03 (SANTE/10318/2019) (Доклад от прегледа на активното вещество Bacillus subtilis, щам IAB/BS03 (SANTE/10318/2019).